**Asmens gebėjimo pasirūpinti savimi ir priimti kasdienius sprendimus savarankiškai ar naudojantis pagalba konkrečiose srityse vertinimas**

 Asmens galimybės pasirūpinti savimi ir priimti kasdienius sprendimus savarankiškai ar naudojantis pagalba konkrečiose srityse vertina ir išvadą rengia socialinių paslaugų ar kitų įstaigų (išskyrus seniūnijos, savivaldybės administracijos) **socialiniai darbuotojai, paskirti savivaldybės institucijos**.

 Savivaldybės administracija, gavusi asmenų, nurodytų Lietuvos Respublikos civilinio kodekso 2.10 straipsnio 4 dalyje, ar teismo rašytinį prašymą ar pareiškimą dėl fizinio asmens pripažinimo neveiksniu tam tikroje srityje ar ribotai veiksniu tam tikroje srityje (toliau – prašymas), ne vėliau kaip per 3 darbo dienas nuo prašymo gavimo dienos paveda socialiniam darbuotojui įvertinti asmens gebėjimą pasirūpinti savimi ir priimti kasdienius sprendimus savarankiškai ar naudojantis pagalba konkrečioje srityje (-yse) ir parengti išvadą.

 Socialinis darbuotojas, rengdamas išvadą dėl prašyme nurodytos konkrečios srities, siekdamas geriausio asmens intereso, turi teisę įvertinti asmens gebėjimo pasirūpinti savimi ir priimti kasdienius sprendimus savarankiškai ar naudojantis pagalba ir kitose, prašyme nenurodytose srityse.

**Vertinant asmens gebėjimą pasirūpinti savimi ir priimti kasdienius sprendimus savarankiškai ar naudojantis pagalba konkrečiose srityse laikomasi šių principų:**

1. veiksnumo prezumpcija. Laikoma, kad asmuo geba atlikti tam tikrus veiksmus, kol nustatoma, kad jis šių gebėjimų stokoja;

2. palankiausio asmeniui pasirinkimo ieškojimas – socialinis darbuotojas turi atsižvelgti į asmens interesus ir įvertinti asmens valią bei pasirinkimą. Nustatant asmens poreikius būtina sudaryti kuo tinkamesnes tam sąlygas, bendrauti asmeniui patogiu laiku, priimtinoje aplinkoje, priimtinomis priemonėmis ir pan. Jei asmuo negali išreikšti savo nuomonės žodžiu, turi būti pasitelkiamos jam priimtinos bendravimo formos (gestų kalba, technologijos priemonės, paveikslėliai, nuotraukos ar pan.);

3. proporcingumas – rengiant išvadą turi būti atkreiptas dėmesys į tai, ar mažiausiai ribojant asmens teises ir mažiausiai varžant jo veiksmus bus pasiektas atitinkamas tikslas, geriausiai atitinkantis asmens valią ir pasirinkimus;

4. į asmenį orientuotas socialinio darbuotojo požiūris – vertindamas asmens gebėjimą pasirūpinti savimi ir priimti kasdienius sprendimus, socialinis darbuotojas bendrauja su asmeniu laikydamasis nuostatos, kad pats asmuo geriausiai išmano savo padėtį ir naudodamasis tinkama pagalba gali geriausiai įvardyti savo poreikius bei galimybes, gebėjimus pasirūpinti savimi ir priimti kasdienius sprendimus;

5. konfidencialumas – socialinis darbuotojas užtikrina gautos informacijos konfidencialumą. Informacija apie asmens gebėjimą pasirūpinti savimi ir priimti kasdienius sprendimus gali būti teikiama tik pačiam asmeniui, prašymą ar pareiškimą dėl asmens pripažinimo neveiksniu tam tikroje srityje ar ribotai veiksniu tam tikroje srityje pateikusiam asmeniui, savivaldybės administracijai, teismui.

6. sąsaja su pagalbos poreikiu – nustatant asmens gebėjimą pasirūpinti savimi ir priimti kasdienius sprendimus turi būti atkreipiamas dėmesys ir į pagalbos, galinčios kompensuoti asmens prarastus (neturimus) gebėjimus pasirūpinti savimi ir priimti kasdienius sprendimus, poreikį;

7. nešališkumas – socialinis darbuotojas ar kitas asmuo, dalyvaujantis asmens gebėjimo pasirūpinti savimi ir priimti kasdienius sprendimus vertinimo procese, turi būti objektyvus ir neturėti išankstinio nusistatymo.

 Socialinis darbuotojas, rengdamas išvadą vadovaujasi Asmens gebėjimo pasirūpinti savimi ir priimti kasdienius sprendimus nustatymo tvarkos aprašu, patvirtintu LR Socialinės apsaugos ir darbo ministro 2015-12-10 įsakymu Nr. A1-742.

Informaciją parengė:

Vyriausioji socialinė darbuotoja Jolanta Poškaitė

8 46 471950